b'\n_START_ARTICLE_\nMykolas Zabiela\n_START_SECTION_\nBiografija\n_START_PARAGRAPH_\nLietuvos bajor\xc5\xb3 Zabiel\xc5\xb3 gimin\xc4\x97s atstovas, herbo \xe2\x80\x9eTopor\xe2\x80\x9c savininkas._NEWLINE_I\xc5\xa1 prad\xc5\xbei\xc5\xb3 Mykolas Zabiela tarnavo Pranc\xc5\xabzijos armijoje, po to 1789 metais gr\xc4\xaf\xc5\xbeo \xc4\xaf t\xc4\x97vyn\xc4\x99 ir per\xc4\x97jo \xc4\xaf Lietuvos armijos tarnyb\xc4\x85. Tais pa\xc4\x8diais 1789 metais gavo generolo-majoro laipsn\xc4\xaf, 1790 metais buvo paauk\xc5\xa1tintas \xc4\xaf generolus-leitenantus._NEWLINE_1788 metais buvo i\xc5\xa1rinktas pasiuntiniu nuo Livonijos vaivadijos \xc4\xaf Ketveri\xc5\xb3 met\xc5\xb3 seim\xc4\x85 (1788\xe2\x80\x931792), kur pasisak\xc4\x97 u\xc5\xbe politini\xc5\xb3 ir socialini\xc5\xb3 reform\xc5\xb3 pravedim\xc4\x85. 1791 m. gegu\xc5\xbe\xc4\x97s 3 d. palaik\xc4\x97 naujos ATR konstitucijos pri\xc4\x97mim\xc4\x85._NEWLINE_1790\xe2\x80\x931792 metais generolas-leitenantas Mykolas Zabiela vadovavo 2-ai Lietuvos divizijai. Dalyvavo ATR-Maskvos kare 1792 metais. 1792 m. bir\xc5\xbeelio 23 d., po generolo-leitenanto Juozapo Judickio atsistatydinimo, Mykolas Zabiela buvo paskirtas Lenkijos karaliaus Stanislovo Augusto Poniatovskio 1-mos Lietuvos divizijos vadu ir Lietuvos armijos vyriausiu vadu. Band\xc4\x97 taisyti savo pirmtako klaidas, bet bir\xc5\xbeel\xc4\xaf patyr\xc4\x97 eil\xc4\x99 pralaim\xc4\x97jim\xc5\xb3 ir po atsistatydinimo i\xc5\xa1va\xc5\xbeiavo \xc4\xaf Vien\xc4\x85._NEWLINE_1794 metais, po Kosciu\xc5\xa1kos sukilimo prad\xc5\xbeios, Mykolas Zabiela austr\xc5\xb3 buvo \xc4\xafkalintas Jozef\xc5\xa1tadto (Jozefovas) tvirtov\xc4\x97je. 1795 metais buvo i\xc5\xa1laisvintas ir gyveno Prahoje, pri\xc5\xbei\xc5\xabrimas policijos._NEWLINE_1812 metais Mykolas Zabiela prisijung\xc4\x97 prie Lenkijos karalyst\xc4\x97s generalin\xc4\x97s konfederacijos._NEWLINE_1815 metais Mykolas Zabiela mir\xc4\x97 skurde \xc4\x8cekijos mieste Teplice.'